РЕПУБЛИКА СРБИЈА

НАРОДНА СКУПШТИНА

Одбор за права детета

07 Број: 06-2/319-14

7. децембар 2014. године

Б е о г р а д

**З А П И С Н И К**

**ЧЕТВРТЕ СЕДНИЦЕ ОДБОРА ЗА ПРАВА ДЕТЕТА, ОДРЖАНЕ 20. ОКТОБРА 2014. ГОДИНЕ**

Седница је почела у 9,00 часова.

Седница Одбора je у складу са чланом 44. став 4. Пословника Народне скупштине одржана заједно са Одбором за људска и мањинска права и равноправност полова и Одбором за правосуђе, државну управу и локалну самоуправу.

Седници три одбора председавао је Мехо Омеровић, председник Одбора за људска и мањинска права и равноправност полова.

Седници су присуствовали: заменик председника Одбора Нада Лазић; Верољуб Арсић, Годана Чомић и проф. др Владимир Маринковић, потпредседници Народне скупштине; Миланка Јевтовић Вукојичић, др Весна Ракоњац, Мирко Чикириз, Елвира Ковач, Дубравка Филиповски, чланови Одбора и заменик члана Биљана Хасановић Кораћ.

Седници нису присуствовали: председник Народне скупштине и председник Одбора Маја Гојковић; мр Игор Бечић, Константин Арсеновић и академик Нинослав Стојадиновић, потпредседници Народне скупштине; Мирјана Драгаш, Невена Стојановић, Снежана Маловић, Милена Ћорилић и Бранка Бошњак, чланови Одбора.

Седници су присуствовали Милош Јанковић и Гордана Стевановић, заменици заштитника грађана, Љерка Ећимовић, виши саветник, Јелена Самарџић и Јелена Јелић, млађи саветници у служби Заштитника грађана.

На предлог председника Одбора утврђен је, једногласно, следећи

Д н е в н и р е д :

1. Разматрање Извештаја о раду Националног механизма за превенцију тортуре за 2013. годину (број 02-3075/14, од 29. септембра 2014. године);
2. Предлог одлуке о организовању јавног слушања;
3. Разно.

**Прва тачка дневног реда: Разматрање** **Извештаја о раду Националног механизма за превенцију тортуре за 2013. годину, који је поднео Заштитник грађана**

Милош Јанковић, заменик Заштитника грађана је изразио задовољство што има прилику да представи Извештај Националног механизма за превенцију тортуре, који је сачинио Заштитник грађана. Подсетио је чланове три одбора да је на основу Закона о ратификацији Опционог протокола уз Конвенцију о спречавању тортуре и других сурових, нељудских или понижавајућих казни и поступака Заштитник грађана одређен да обавља послове Националног механизма за превенцију тортуре. Рекао је да су у овом Извештају утврђене одређене неправилности када је у питању положај лица која су лишена слободе. Изнео је закључак да у Србији не постоји системска тортура, али да има појединих елемената нечовечног и понижавајућег поступања. Рекао је да су органи Републике Србије показали сарадњу са Националним механизмом за превенцију тортуре у мери која му омогућује мандат. Зато је изразио наду да ће и препоруке које су упућене, довести до тога да се тортура у држави Србији сведе на најмању могућу меру.

Заменица председника Одбора, Нада Лазић ставила је на гласање Предлог закључака Одбора за права детета поводом разматрања Извештаја о раду Националног механизма за превенцију тортуре за 2013. годину – у сегменту који се односи на права детета, с предлогом да се на основу члана 167. Пословника донесе по хитном поступку, као и предлог да за представника предлагача буде одређена председник Одбора, Маја Гојковић.

Чланови Одбора су **једногласно** утврдили следећи Предлог закључка:

„1. Народна скупштина оцењује да је Заштитник грађана својим извештајем о раду Националног механизма за превенцију тортуре за 2013. годину целовито представио активности Заштитника грађана у обављању послова Националног механизма за превенцију тортуре у делокругу који се односи на права детета.

2. Полазећи од оцене Заштитника грађана да је велики број деце и даље смештен у резиденцијалним установама социјалне заштите из разлога што не постоје услови за њихово збрињавање у заједници; да су та деца изопштена из редовног социјалног окружења на непримерено дуг рок, на који начин не стичу, односно временом губе социјалне и друге вештине неопходне за живот ван институција; да материјални и други животни услови у тим установама нису у складу са важећим стандардима и да је изражен недостатак особља; да је број деце која се налазе у тим установама знатно изнад прописаног максимума и да су у великом броју случајева, супротно прописима, смештени заједно са одраслим корисницима; као и да постојећи недостаци институционалног система збрињавања деце садрже елементе нечовечног или понижавајућег поступања, Народна скупштина обавезује надлежне државне органе да интевизирају активности на деинституционализацији, односно смањивању капацитета постојећих резиденцијалних установа социјалне заштите, те њиховом постепеном гашењу, уз потпуно збрињавање деце у заједници и пружање свеобухватне подршке.

3. Полазећи од оцене Заштитника грађана да је у резиденцијалним установама социјалне заштите одређен број деце са менталним и/или интелектуалним сметњама смештен у изолацији, а имајући у виду став Комитета УН против тортуре да изолација особа са тешким или акутним менталним сметњама није дозвољена, као и став Специјалног известиоца УН за тортуру да осамљивање тих лица, у било ком трајању, представља сурово, нечовечно или понижавајуће поступање, Народна скупштина обавезује надлежне државне органе на предузимање свих расположивих мера да резиденцијалне установе социјалне заштите престану са праксом држања у изолацији деце са менталним и/или интелектуалним сметњама.

4. Народна скупштина подржава препоруке Заштитника грађана које је у обављању послова Националног механизма за превенцију тортуре, упутио надлежним државним органима у циљу побољшања положаја осуђених који су смештени у Казнено-поправном заводу за малолетнике Ваљево, као и корисника смештених у Дому за децу и омладину ометену у развоју „Ветерник“.

5. Овaj закључак објавиће се у „Службеном гласнику Републике Србије“.

Образложење

Правни основ за доношење закључка садржан је у члану 8. Закона о Народној скупштини („Службени гласник“, број 9/10) и члану 238. став 5. Пословника Народне скупштине („Службени гласник РС“, број 20/12- Пречишћени текст).

Заштитник грађана је поднео Извештај о раду Националног механизма за превенцију тортуре за 2013. годину у складу са чланом 2а став 1. Закона о ратификацији Опционог протокола уз Конвенцију против тортуре и других сурових, нељудских или понижавајућих казни и поступака („Службени лист СЦГ - Међународни уговориˮ бр. [16/05](http://we2.cekos.com/ce/faces/index.jsp%3F%26file%3Df40857%26action%3Dpropis%26path%3D04085701.html%26domen%3D0%26mark%3Dfalse%26query%3Dzakon+o+ratifikaciji+opcionog+protokola+uz+konvenciju%26tipPretrage%3D2%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D-%40--%40--%40--%40--%40-) и [2/06](http://we2.cekos.com/ce/faces/index.jsp%3F%26file%3Df44224%26action%3Dpropis%26path%3D04422401.html%26domen%3D0%26mark%3Dfalse%26query%3Dzakon+o+ratifikaciji+opcionog+protokola+uz+konvenciju%26tipPretrage%3D2%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D-%40--%40--%40--%40--%40-" \o "Zakon o izmeni Zakona o ratifikaciji Opcionog protokola uz Konvenciju protiv torture i drugih surovih, neljudskih ili ponižavajućih kazni i postupaka (12/05/2006)) и „Службени гласник РС - Међународни уговориˮ, број [7/11](http://we2.cekos.com/ce/faces/index.jsp%3F%26file%3Df83390%26action%3Dpropis%26path%3D08339001.html%26domen%3D0%26mark%3Dfalse%26query%3Dzakon+o+ratifikaciji+opcionog+protokola+uz+konvenciju%26tipPretrage%3D2%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D-%40--%40--%40--%40--%40-)) којим се утврђује да Заштитник грађана обавља послове Националног механизма за превенцију тортуре. Чланом 22. Опционог протокола уз Конвенцију против тортуре и других сурових, нељудских или понижавајућих казни и поступака, утврђено је да су надлежне власти државе чланице дужне да размотре препоруке Националног механизма за превенцију тортуре и ступе у дијалог с њим у вези с могућим мерама имплементације.

Чланом 238. став 4. Пословника Народне скупштине (Пречишћени текст) предвиђено је да Народна скупштина разматра извештај независног државног органа и извештај надлежног одбора, с предлогом закључка, односно препоруке.

Одбор за права детета је размотрио Извештај о раду Националног механизма за превенцију тортуре за 2013. годину Заштитника грађана на седници одржаној 20. октобра 2014. године и, у складу са чланом 238. став 2. Пословника Народне скупштине, поднео Народној скупштини извештај, са Предлогом закључка, који је утврдио на тој седници.

На основу члана 8. став 3. Закона о Народној скупштини, закључци Народне скупштине објављују се у „Службеном гласнику РС“.

Одбор предлаже да се Предлог закључка, у складу са чланом 167. и 193. Пословника Народне скупштине, разматра по хитном поступку, имајући у виду да је чланом 239. Пословника Народне скупштине утврђено да Народна скупштина разматра извештаје независних државних органа и предлог закључка, односно препоруке надлежног одбора на првој наредној седници.

Извештај

Одбор за права детета је, у складу са чланом 238. став 1. Пословника Народне скупштине, размотрио Извештај о раду Националног механизма за превенцију тортуре за 2013 годину и утврдио Предлог закључка који доставља Народној скупштини на разматрање и усвајање.

Заштитник грађана је поднео Извештај о раду Националног механизма за превенцију тортуре за 2013. годину у складу са чланом 2а став 1. Закона о ратификацији Опционог протокола уз Конвенцију против тортуре и других сурових, нељудских или понижавајућих казни и поступака („Службени лист СЦГ - Међународни уговориˮ бр. [16/05](http://we2.cekos.com/ce/faces/index.jsp%3F%26file%3Df40857%26action%3Dpropis%26path%3D04085701.html%26domen%3D0%26mark%3Dfalse%26query%3Dzakon+o+ratifikaciji+opcionog+protokola+uz+konvenciju%26tipPretrage%3D2%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D-%40--%40--%40--%40--%40-) и [2/06](http://we2.cekos.com/ce/faces/index.jsp%3F%26file%3Df44224%26action%3Dpropis%26path%3D04422401.html%26domen%3D0%26mark%3Dfalse%26query%3Dzakon+o+ratifikaciji+opcionog+protokola+uz+konvenciju%26tipPretrage%3D2%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D-%40--%40--%40--%40--%40-" \o "Zakon o izmeni Zakona o ratifikaciji Opcionog protokola uz Konvenciju protiv torture i drugih surovih, neljudskih ili ponižavajućih kazni i postupaka (12/05/2006)) и „Службени гласник РС - Међународни уговориˮ, број [7/11](http://we2.cekos.com/ce/faces/index.jsp%3F%26file%3Df83390%26action%3Dpropis%26path%3D08339001.html%26domen%3D0%26mark%3Dfalse%26query%3Dzakon+o+ratifikaciji+opcionog+protokola+uz+konvenciju%26tipPretrage%3D2%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D-%40--%40--%40--%40--%40-)) којим се утврђује да Заштитник грађана обавља послове Националног механизма за превенцију тортуре. Чланом 22. Опционог протокола уз Конвенцију против тортуре и других сурових, нељудских или понижавајућих казни и поступака, одређено је да су надлежне власти државе чланице дужне да размотре препоруке Националног механизма за превенцију тортуре и ступе у дијалог с њим у вези с могућим мерама имплементације.

Одбор предлаже да се Предлог закључка, у складу са чл. 167. и 193. Пословника Народне скупштине, разматра по хитном поступку.

За известиоца Одбора и представника предлагача на седници Народне скупштине одређена је Маја Гојковић, председник Одбора.“

Пре преласка на другу тачку дневног реда, председавајући Нада Лазић, заменик председника Одбора ставила је на гласање записник са Треће седнице Одбора за права детета.

Чланови Одбора су једногласно усвојили записник са Треће седице Одбора, одржане 5. септембра 2014. године.

**Друга тачка дневног реда: Предлог одлуке о организовању јавног слушања**

Нада Лазић, заменик председника Одбора је истакла да се сваке године традиционално у Народној скупштини Републике Србије обележава Светски дан детета 20. новембра**,** а да ове године на овај дан, такође обележавамо и 25 година од усвајања Конвенције УН о правима детета.

Рекла је да је Председница Народне скупштине и председница Одбора за права детета, госпођа Маја Гојковић, предложила да овај дан обележимо одржавањем Јавног слушања на тему **–** „25 година од усвајања Конвенције Уједињених Нација о правима детета – решавање проблема деце чији се живот и рад одвија на улици“, које би се одржало 20. новембра у 12,00 часова у Малој сали Дома Народне скупштине.

На Јавно слушање позвали бисмо министре у Влади Републике Србије и то:годподина Николу Селаковића, министра правде;господина Небојшу Стефановића, министра унутрашњих послова;Господина Александра Вулина, министра за рад, запошљавање, борачка и социјална питања;Амбасадора УНИЦЕФ-а, господина Мајкл Сент – Лота;представнике организације Save the children;Центар за интеграцију младих – Свратиште,као и друге релевантне субјекте и наше партнере који се баве овим важним питањем.

Након што је истакла да је делегација експерата Европске комисије имала састанак са делегацијом Одбора за права детета 10. фебруара ове године, на коме је као приоритет овог скупштинског тела стављен акценат на решавање проблема деце просјака, отворила је расправу о овој тачки дневног реда.

Како се нико од присутних није јавио за реч, заменик председника Одбора је сагласно члану 84. став 1. Пословника Народне скупштине, ставила на гласање предлог председника Одбора Маје Гојковић да Одбор за права детета донесе Одлуку о организовању Првог јавног слушања.

Чланови Одбора за права детета су **једногласно** донели:

**О д л у к у** о организовању Првог јавног слушања,

-на тему „25 година од усвајања Конвенције Уједињених Нација о правима детета – решавање проблема деце чији се живот и рад одвија на улици “;

-Јавно слушање ће бити одржано у Малој сали Дома Народне скупштине, 20. новембра 2014. године, са почетком у 12,00 часова;

- Такође је одлучено да на јавно слушање буду позвани: Никола Селаковић, министар правде;Небојша Стефановић, министар унутрашњих послова;Александар Вулин, министар за рад, запошљавање, борачка и социјална питања;директор УНИЦЕФ-а, господина Мишел Сент – Лот;представник организације Save the children;Центар за интеграцију младих – Свратиште,као и други релевантни субјекти и наши партнери који се баве овим важним питањем.

**Трећа тачка дневног реда: Разно**

Председавајућа, Нада Лазић подсетила је чланове одбора да су у материјалу за ову седницу добили и допис Првог потпредседника Владе и министра спољних послова Ивице Дачића упућен Одбору за права детета и председнику Одбора. У коме министар обавештава да број националних чланова делегације, који ће учествовати на регионалној конференцији „Јачање националних система за заштиту деце од злостављања, злоупотребе, насиља и експлоатације“, која ће се одржати 12. и 13. новембра 2014. године у Минску, не прелази четири члана, из разлога техничке природе. С обзиром да је препорука УНИЦЕФ-а да у делегацију, поред представника Парламента, буду укључени и представници Владе, националних независних тела и цивилног друштва, замолили су да Одбор одреди једног, уместо већ делегирана два представника на овој конференцији.

С обзиром да је Одбор на Трећој седници донео одлуку да га у Делегацији РС представљамо колегиница Дубравка Филиповски и ја, због ове новонастале ситуације - предлажем да Одбор измени одлуку и одреди једног представника испред овог одбора.

Изнет је предлог да Нада Лазић, у оквиру националне Делегације, представља Одбор за права детета на Конференцији у Минску.

Председавајући је ставила на гласање предлог да Нада Лазић представља Одбор за права детета на Регионалној конференцији „Јачање националних система за заштиту деце од злостављања, злоупотребе, насиља и експлоатације“, која ће бити одржана у Минску-Белорусија, у периоду од 12-13. новембра 2014. године.

Чланови Одбора су **једногласно** донели

**О д л у к у:**

-да ће Одбор за права детета на Регионалној конференцији „Јачање националних система за заштиту деце од злостављања, злоупотребе, насиља и експлоатације“, која ће бити одржана у Минску-Белорусија, у периоду од 12-13. новембра 2014. године, представљати Нада Лазић, заменик председника Одбора за права детета.

**Председавајућа** је подсетила чланове Одбора, да је Народна скупштина, на Четвртој посебној седници одржаној 5. јуна 2014. године, размотрила Редован годишњи извештај Заштитника грађана за 2013. годину, са предлозима закључака надлежних одбора и одлучивала о њима, а да Извештај са Предлогом закључка Одбора за права детета није разматран из техничких разлога, и предложила да Одбор повуче из скупштинске процедуре овај извештај, са Предлогом закључка, и отворила претрес.

С обзиром да се нико од чланова Одбора није јавио за реч, закључила је расправу и ставила на гласање предлог да се из скупштинске процедуре повуче Извештај са Предлогом закључка поводом разматрања Редовног годишњег извештаја Заштитника грађана за 2013. годину, који је поднео овај одбор.

Након што је закључила гласањe, констатовала је да је Одбор **већином гласова** (девет за, један уздржан) **одлучио** да из скупштинске процедуре повуче Извештај са Предлогом закључка поводом разматрања Редовног годишњег извештаја Заштитника грађана за 2013. годину.

Председавајућа је подсетила чланове Одбора уколико имају неки предлог за План рада Одбора за права детета за 2015.годину, предлоге доставите секретару Одбора за права детета.

**Гордана Чомић, потпредседник Народне скупштине,** подсетила је да је Одбор за права детета у прошлом сазиву, као редовну активност имао праћење спровођења Закона о основама система образовања и васпитања у сегменту инклузивног образовања и истакла важност рада одбора у овом сегменту. Сматра да председник и заменик председника Одбора треба да процене значај ове активности Одбора и истакла спремност да учествује у том раду.

**Дубравка Филиповски**, истакла постојање добре праксе у претходном сазиву, када је Одбор имао образоване радне групе које су пратиле спровођење појединих закона који се тичу права детета и изразила уверење да би било корисно такву праксу наставити и у овом сазиву. Замолила је службу Одбора да за следећу седницу припреми које су то све радне групе постојале.

**Предсeдавајућа Нада Лазић**, захвалила се на сугестијама и предлозима и сагласила са претходним говорницима о потреби да се Одбор и у будуће бави овом темом. Упознала је чланове Одбора, да је у Одбор пристигло неколико представки које су указивале на проблеме инклузије у образовање, а које су разматране на седници Радне групе за иницијативе, петиције, представке и предлоге и изразила наду да ће Одбор на следећој седници размотрити ове предлоге.

Седница је закључена у 9,30 часова.

СЕКРЕТАР ОДБОРА ЗАМЕНИК ПРЕДСЕДНИКА

ОДБОРА

Горан Стаменковић Нада Лазић